Jeppe Søe (M), 2024-02-22:
Tak for det, formand.
Jeg kunne egentlig gøre det meget kort.
Jeg er hundrede procent enig med Liberal Alliance.
Jeg er også hundrede procent enig med ministeren, der i det her tilfælde virkelig er min minister.
Det er ikke kun, fordi vi er i regering sammen, men fordi jeg er enig.
Det her er dyrt.
Det er en dyr økonomi, der skal på spil.
Jeg mener slet ikke, det er statens rolle.
Jeg mener, der er private, der gør det her bedre.
Og så er der det helt store, nemlig at så snart vi går i gang, og også går i gang her i salen, så er vi på det nærmeste altid bagud.
Jeg tror på det, hr. Stinus Lindgreen sagde lige før, med at stille datakilder til rådighed.
Der skal vi gøre en kæmpe indsats, men vi vil altid være bagud med den teknologi, som vi laver i staten, og et meget godt eksempel på det er i virkeligheden det her beslutningsforslag, og det vil jeg så i stedet for at bruge min tid på.
Der står nemlig i bemærkningerne til beslutningsforslaget: »Hvis man f.eks. spørger chatbotten, om man må stille en barnevogn foran en café, vil den på det kraftigste fraråde dig det og pointere, at du desuden kan blive straffet for det.
Den kender ikke til de uskrevne danske regler eller dansk lovgivning.«
Det er netop en af tankerne i det her, altså at de svar, man får, ikke er danske værdier, og at man vil få helt forkerte svar.
Jeg turde så godt stille det samme spørgsmål til netop ChatGPT, som ikke er 3'eren, men nu 4'eren, og svaret er faktisk meget fint: I Danmark og mange andre lande er det almindeligt og generelt acceptabelt at stille en barnevogn foran en café, især når forældrene sidder indenfor eller tæt ved og kan holde øje med den.
Der er dog vigtige overvejelser.
Punkt 1 er sikkerhed.
Det er vigtigt at stille barnevognen, så den ikke blokerer fortovet eller indgange og nødudgange.
Den skal placeres på en måde, så den ikke udgør en sikkerhedssko for andre.
Punkt 2: Nogle caféer eller restauranter kan have specifikke regler eller politikker vedrørende barnevogne.
Det er altid en god idé at tjekke med personalet, hvis du er usikker.
Punkt 3 er hensynet til andre.
Det er vigtigt at tage hensyn til andre gæster og fodgængere, og barnevognen bør ikke optage unødig plads og forstyrre andre.
Punkt 4 er vejrforhold.
I dårligt vejr såsom regn eller stærk sol bør forældrene overveje barnets komfort og sikkerhed, når de beslutter, hvor barnevognen skal placeres.
Punkt 5 er tilsyn.
Selv om barnevognen er i nærheden, er det vigtigt at forældrene holder regelmæssigt øje med den og med barnet.
I praksis varierer håndteringen af denne situation meget.
Det er ofte op til forældrenes dømmekraft og de specifikke omstændigheder.
Det mener jeg egentlig er en meget god beskrivelse af, hvor man stiller sin barnevogn i Danmark, og det er et meget godt eksempel på, hvor hurtigt det går: Fra det sekund I satte jer og skrev det her, er der faktisk sket rigtig meget siden.
Så stærkt går det.
Men jeg vil godt sige tak for, at I tager det op.
Jeg vil især sige tak for det, fru Lisbeth Bech-Nielsen lige har givet mig, nemlig nogle notater, som går endnu dybere ned i, hvad det er, I gerne vil.
Jeg læser det med glæde om et lille øjeblik og går lidt dybere ned i jeres tanker.
Men vores tanke er, at det her kan private skabe, og at staten i hvert fald ikke skal ind over det.